Ретко када се догађало да Бразил на Светски шампионат пође, а да није један од главних фаворита за освајање истог. То је био случај са Мундијалом 2002. године, првим који се одржао на Азијском континенту. Међутим, у поприлично лакој групи шампионата са селекцијама: Турске, Костарике и Кине, Бразил је могао, без проблема, да подиже форму. На премијерном мечу, после преокрета, побеђена је Турска са 2:1 уз погодак опорављеног Роналда чији је наступ био под знаком питања до самог почетка турнира. Ипак, Сколари се одлучио да уврсти Роналда уместо Ромарија који је поново, као и пред првенство 1998.године, изостављен са списка. У наредном колу декласиран је дебитант на првенству, Кина, са 4:0, а прва позиција оверена је голеадом против Костарике са 5:2.